Regisheimerhof
Dr Regishäimerhoof isch e historischs Bauwärk am Münsterblatz 10 in dr Altstadt vo Baasel. Er gältet as äins vo de Baasler Kulturgüeter, wo für d Region vo Bedütig si. Dr Regishäimerhoof ghört hüte zämme mit em Falkestäinerhoof am Münsterblatz 11 nääbedraa und em Domhoof (Münsterblatz 12) zum Baudepartemänt vo Baasel.

Baugschicht
Im Spootmiddelalter häi im Regishäimerhoof Doomhere gläbt. Wo 1529 Baasel reformiert worde isch, si die katholische Doomhere us iire Hüüser am Münsterblatz uszooge und uf Freiburg im Brisgau  züüglet. 

Im 16. Joorhundert het dr Ambrosius Froben im «Neuwen Hoff Regesheim» gwoont und 1561 het s dr Rootsher Remigius Faesch  (1541–1610) nöi usgrüstet. Spööter si stedtischi Magistrate dri khoo. 

1767 het dr Johann Jacob Fechter am gotische Regishäimerhoof afo schaffe und iim si barocki Fassade gee. Das isch Däil vo dr Modärnisierig vom Münsterblatz im 18. Joorhundert gsi, wo mit em Umbau vom Falkestäinerhoof 1779 abgschlosse gsi isch.

Im 19. Joorhundert isch dr Regishäimerhoof s Domizil vom Johann Jakob Meriaa gsi. Wo aber si Frau Elisabeth 1815 gstorbe isch, het dr Meriaa zwäi Joor druf d Henriette Wieland ghürootet und d Familie isch in dr Andlauerhoof am Münsterblatz 17 züüglet.
 
Vo 1903 bis 1906 isch dr Geböidkomplex am Münsterblatz 10-12  vom Baasler Hochbauinspäkter
Theodor Hünerwadel umbaut worde für zum kantonali Verwaltigsorgan driizdue.

Hüte isch in de drei Geböid Münsterblatz 10 bis 12 s Baasler Baudepartemänt dehäi. Im Raame vo de Aasträngige vo dr Regierig, d Innestadt z belääbe, überläit mä sich, öb mä s Amt nid chönnt verleege und d Geböid as Hotel, Woonhüüser oder äänligs chönnt bruuche.

Fuessnoote

Bauwärk z Basel
Gotik
Architektur im Barock
Kulturguet vo nationaler Bedütig im Kanton Basel-Stadt